苏轼
至真州再和二首
老手王摩诘，穷交孟浩然。
论诗曾伴直，话旧已忘年。
北上难陪骥，东行且趁船。
离亭花映肉，醉眼鹭窥莲。
柂转三山没，风回五两偏。
荒祠过瓜步，古甃堕松巅。
闻道清香阁，新篘白玉泉。
莫教门掩夜，坐待月流天。
小院檀槽闹，空庭桦独烟。
公诗便堪唱，为付小婵娟。
公颜如雪柏，千载故依然。
笑我无根柳，空中不待年。
肯留归阙旆，坐待逆风船。
特许门传钥，那知箭起莲。
相逢月上后，小语坐西偏。
流落千帆侧，追思百尺巅。
躬耕怀谷口，水石羡平泉。
茅屋归元亮，霓裳醉乐天。
行闻宣室召，归近御炉烟。
未用歌池上，随宜教李娟。